Časť 3

Odôvodnenie

A. Všeobecná časť

Na pôde Európskej únie pracuje pracovná skupina pod názvom Working Group on Credit Registers, ktorej perspektívnym cieľom je dosiahnuť vzájomné prepojenie registrov úverov a záruk krajín Európskej únie. Pre tento zámer je potrebné harmonizovať štruktúry údajov v jednotlivých registroch úverov a záruk krajín Európskej únie. Zavedením identifikátora krajiny pri klientovi v registri úverov a záruk, sa priblíži štruktúra evidenčných údajov k štruktúram evidenčných údajov v registroch úverov a záruk prevádzkovaných v krajinách Európskej únie. Zavedenie označenia krajiny kódom ISO ďalej bližšie odlišuje rezidentov a nerezidentov a bližšie spresňuje klienta a jeho vlastníkov.
	Vydanie opatrenia č. 13/2004 o zatrieďovaní majetku a záväzkov bánk a pobočiek zahraničných bánk, o úprave ich ocenenia, o tvorbe a rušení rezerv a s tým súvisiacich hláseniach, ktoré zrušilo predchádzajúce opatrenie č. 7/2002 o zatrieďovaní majetku a záväzkov bánk a pobočiek zahraničných bánk, o úprave ich ocenenia, o tvorbe a rušení rezerv a s tým súvisiacich hláseniach (oznámenie č. 696/2002 Z.z.) v znení opatrenia Národnej banky Slovenska zo 16. januára 2004 č. 1/2004 (oznámenie č. 33/2004 Z.z.) si vyžiadalo súvisiace zmeny.
	Ďalšie zmeny si vyžiadalo zosúladenie textu tohto opatrenia s funkcionalitou aplikačného programového vybavenia na registrovanie bankových úverov a záruk.
	V dôsledku pripomienky Asociácie bánk bolo na základe rozhodnutia Direktória Národnej banky Slovenska z opatrenia vypustené ustanovenie, ktoré nariaďovalo bankám poskytovať Národnej banke Slovenska údaje o vlastníkoch klientov bánk.

Doložka zlučiteľnosti
opatrenia Národnej banky Slovenska, ktorým sa mení a dopĺňa opatrenie Národnej banky Slovenska č. 2/2003 o registri úverov a záruk v znení opatrenia Národnej banky Slovenska č. 7/2004 s právom Európskych spoločenstiev a právom Európskej únie

1. Navrhovateľ opatrenia:
Národná banka Slovenska

2. Názov návrhu opatrenia:
Opatrenie Národnej banky Slovenska, ktorým sa mení a dopĺňa opatrenie Národnej banky Slovenska č. 2/2003 o registri úverov a záruk v znení opatrenia Národnej banky Slovenska č. 7/2004

3. Záväzky Slovenskej republiky vo vzťahu k Európskym spoločenstvám a Európskej únii:
Pre Slovenskú republiku v predmetnej oblasti úpravy nevyplývajú žiadne záväzky zo Zmluvy o pristúpení k Európskej únii, najmä Aktu o podmienkach pristúpenia a o úprave zmlúv, na ktorých je založená Európska únia. Z materiálov vlády SR o určení gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom slovenských všeobecne záväzných právnych predpisov nevyplynuli žiadne povinnosti pre predmetnú oblasť.

4. Problematika návrhu opatrenia:
b) nie je upravená v práve Európskych spoločenstiev,
d) nie je upravená v práve Európskej únie.

5. Stupeň zlučiteľnosti návrhu opatrenia s právom Európskych spoločenstiev a právom Európskej únie:
Aj keď oblasť bankového práva patrí medzi prioritné oblasti aproximácie práva podľa čl. 70 Európskej dohody o pridružení, vzhľadom ku skutočnosti uvedenej v bode 4 je vyhodnotenie bodu 5 bezpredmetné.

6. Gestor (spolupracujúci rezort):
Národná banka Slovenska

7. Účasť expertov pri úprave návrhu opatrenia a ich stanovisko k zlučiteľnosti návrhu opatrenia s právom Európskych spoločenstiev a právom Európskej únie:
Na príprave návrhu opatrenia sa experti nezúčastnili.

B. Osobitná časť

K Čl. I

K bodu 1
Aktualizácia odkazu z dôvodu vydania opatrenia č. 13/2004 o zatrieďovaní majetku a záväzkov bánk a pobočiek zahraničných bánk, o úprave ich ocenenia, o tvorbe a rušení rezerv a s tým súvisiacich hláseniach.

K bodu 2
Nový odkaz sa zavádza z toho dôvodu, aby bolo poskytnuté aktuálne ocenenie zabezpečenia.

K bodu 3
Ruší sa odkaz. Vydaním opatrenia č. 1/2004, ktorým sa mení a dopĺňa opatrenie NBS č. 7/2002 o zatrieďovaní majetku a záväzkov bánk a pobočiek zahraničných bánk, o úprave ich ocenenia, o tvorbe a rušení rezerv a s tým súvisiacich hláseniach, ktoré nadobudlo účinnosť od 31. januára 2004 zanikla definícia pojmu „omeškanie“, na ktorú odkaz znel. Opatrenie č. 7/2002 je od od 1. 1. 2005 nahradené opatrením NBS č. 13/2004 o zatrieďovaní majetku a záväzkov bánk a pobočiek zahraničných bánk, o úprave ich ocenenia, o tvorbe a rušení rezerv a s tým súvisiacich hláseniach.

K bodom 4 a 5
Vykonáva sa aktualizácia odkazov v nadväznosti na vydanie opatrenia č. 13/2004 o zatrieďovaní majetku a záväzkov bánk a pobočiek zahraničných bánk, o úprave ich ocenenia, o tvorbe a rušení rezerv a s tým súvisiacich hláseniach, ktoré zrušilo predchádzajúce opatrenie č. 7/2002 o zatrieďovaní majetku a záväzkov bánk a pobočiek zahraničných bánk, o úprave ich ocenenia, o tvorbe a rušení rezerv a s tým súvisiacich hláseniach (oznámenie č. 696/2002 Z.z.) v znení opatrenia Národnej banky Slovenska zo 16. januára 2004 č. 1/2004 (oznámenie č. 33/2004 Z.z.).

K bodu 6
Zosúlaďuje sa text opatrenia s funkcionalitou aplikačného programového vybavenia.

K bodom 7, 10, 11, 12
Ustanoveniami sa na príslušných miestach opatrenia zavádza označenie krajiny, v ktorej je klient/vlastník registrovaný (resp. v ktorej má ako fyzická osoba trvalý pobyt), kódom ISO podľa medzinárodného štandardu STN EN ISO 3166-1: Kódy na reprezentáciu názvov krajín a ich častí, Časť 1: Kódy krajín (ISO 3166-1:1997).

K bodu 8
Text opatrenia sa vypúšťa v dôsledku pripomienky Asociácie bánk, ktorá poukazuje na ustanovenie § 93a ods. 1 zákona č. 483/2001 Z. z. o bankách a o zmene a doplnení niektorých zákonov v znení neskorších predpisov, podľa ktorého môže banka bez súhlasu klienta spracovávať len osobné údaje o štatutárnych zástupcoch právnickych osôb, teda nie o ich vlastníkoch.

K bodu 9
Zosúlaďuje sa text opatrenia s funkcionalitou aplikačného programového vybavenia na registráciu bankových úverov a záruk v nadväznosti na Register ekonomických subjektov Slovenskej republiky spravovaný Štatistickým úradom Slovenskej republiky.

K bodu 13
Oprava gramatickej chyby.

K Čl. II
Navrhuje sa účinnosť od 1. januára 2006.